**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 17 Ιανουαρίου 2018, ημέρα Τετάρτη και ώρα 10.15΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας Εμπορίου μεταξύ της Ευρωπαϊκής Ένωσης και των Κρατών Μελών της, αφενός, και της Κολομβίας και του Περού, αφετέρου, μετά των συνημμένων σ’ αυτήν Παραρτημάτων».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Τριανταφυλλίδης Αλέξανδρος, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Καββαδία Ιωαννέτα, Καραγιάννης Ιωάννης, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Ντζιμάνης Γεώργιος, Ρίζος Δημήτριος, Σταματάκη Ελένη, Στέφος Ιωάννης, Τελιγιορίδου Ολυμπία, Τζαμακλής Χαρίλαος, Φίλης Νικόλαος, Δαβάκης Αθανάσιος, Δημοσχάκης Αναστάσιος, Καλαφάτης Σταύρος, Κεδίκογλου Συμεών (Σίμος), Θεοχαρόπουλος Αθανάσιος, Κασιδιάρης Ηλίας, Παππάς Χρήστος, Σάκης Βαρδαλής, Τάσσος Σταύρος, Κατσίκης Κωνσταντίνος, Δανέλλης Σπυρίδων και Κουκούτσης Δημήτριος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλημέρα σας, κυρίες και κύριοι συνάδελφοι. Αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με αντικείμενο την επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας Εμπορίου μεταξύ της Ευρωπαϊκής Ένωσης και των Κρατών Μελών της, αφενός, και της Κολομβίας και του Περού, αφετέρου, μετά των συνημμένων σ’ αυτήν Παραρτημάτων».

Η πρόταση του Προεδρείου είναι οι Εισηγητές και οι Ειδικοί Αγορητές να έχουν 10 λεπτά και οι ομιλητές 5 λεπτά. Επίσης, έχω μια παράκληση από τον κ. Κατσίκη, τον Ειδικό Αγορητή των Ανεξαρτήτων Ελλήνων, ο οποίος έχει ένα ιατρικό ραντεβού, να μιλήσει εκείνος μετά από την κυρία Βαγιωνάκη και τον κ. Κεδίκογλου.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, κάποιοι από μας είναι Κοινοβουλευτικοί εκπρόσωποι στην Ολομέλεια, επομένως δεν θα πρέπει να καθυστερήσουμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έτσι κι αλλιώς, κύριε Θεοχαρόπουλε, εσείς είστε τρίτος στη σειρά, για να μιλήσετε. Αν βάλουμε τον κ. Κατσίκη να μιλήσει πριν από εσάς, μόνο για πέντε θα λεπτά είναι. Ο κ. Κασιδιάρης συμφωνεί;

ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):Δεν έχω αντίρρηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):Επομένως, αν είναι δυνατόν, κύριε Θεοχαρόπουλε, να βάλουμε τον κ. Κατσίκη να μιλήσει πριν από εσάς, ο οποίος πραγματικά πρέπει να φύγει.

ΑΘΑΝΑΣΙΟΣ ΔΑΒΑΚΗΣ: Να προηγηθεί όλων των ομιλητών ο κ. Κατσίκης, γιατί έχει εμφανές θέμα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Κατσίκης μου ζήτησε να μιλήσει στην αρχή, δεν μου ζήτησε να μιλήσει πρώτος. Εν πάση περιπτώσει, ας ξεκινήσουμε με τους Εισηγητές, διότι αυτοί είναι που θα παρουσιάσουν το νομοσχέδιο. Τον λόγο έχει η κυρία Βαγιωνάκη για δέκα λεπτά.

ΒΑΛΙΑ ΒΑΓΙΩΝΑΚΗ (Εισηγήτρια του ΣΥΡΙΖΑ): Καλημέρα σε όλους και καλή χρονιά. Η Κολομβία και το Περού είναι χώρες της Λατινικής Αμερικής. Μπορεί να βρίσκονται μακριά μας, αλλά σίγουρα οι εξελίξεις των τελευταίων δεκαετιών έφεραν στο προσκήνιο, συνολικά, τις χώρες της Λατινικής Αμερικής και το πολιτικό και οικονομικό ενδιαφέρον είναι δεδομένο.

Με τις χώρες του Περού και της Κολομβίας μας συνδέουν, επίσης, δεσμοί κοινού πολιτιστικού ενδιαφέροντος. Θυμίζω ότι τον Απρίλη του 2017 συνήλθε στην Αθήνα το Forum των Αρχαίων Πολιτισμών με στόχο την προστασία και τον επαναπατρισμό των αρχαιολογικών θησαυρών. Ανάμεσα στις δέκα χώρες, που συμμετείχαν, ήταν το Περού και η Βολιβία, που είναι οι δύο χώρες μέλη της Κοινότητας των Άνδεων.

 Η Συμφωνία, για την οποία συζητάμε σήμερα, δεν προέκυψε ξαφνικά.

Είναι συνέχεια της Συμφωνίας Πολιτικού Διαλόγου και Συνεργασίας μεταξύ της Ένωσης και της Κοινότητας των Άνδεων, που υπογράφηκε το 2003. Υπενθυμίζουμε ότι στην Κοινότητα των Άνδεων συμμετέχει η Βολιβία, η Κολομβία, το Εκουαδόρ, η Δημοκρατία του Ισημερινού και το Περού. Η Κοινότητα των Άνδεων ιδρύθηκε τη δεκαετία του 1970. Έκτοτε, έγιναν προσπάθειες για πιο στενές οικονομικές και εμπορικές σχέσεις, ιδιαίτερα το 2007, αλλά δεν ευοδώθηκε, κυρίως λόγω εσωτερικών προβλημάτων της Κοινότητας των Άνδεων. Οι διαπραγματεύσεις συνεχίστηκαν μόνο με τις δύο χώρες, την Κολομβία και το Περού και κατέληξαν στη Συμφωνία, την οποία καλούμαστε σήμερα να επικυρώσουμε. Μένει δε, ανοιχτή πρόσκληση, εφόσον και όταν τα υπόλοιπα δύο μέλη της Κοινότητας των Άνδεων το επιθυμούν, να συμμετέχουν στο μέλλον, όπως προβλέπεται στα άρθρα 10 και 329. Χθες, μάλιστα, έμαθα ότι η Δημοκρατία του Ισημερινού έχει κάνει αίτηση, για να ενταχθεί σε αυτή την Συμφωνία και πρέπει να περιμένουμε στο άμεσο μέλλον να έρθει στην Βουλή για την σχετική επικύρωση.

Η Συμφωνία, για την οποία συζητάμε σήμερα, είναι μια Μικτή Συμφωνία, δηλαδή, είναι μια Συμφωνία που συνομολογείται από την Ευρωπαϊκή Ένωση και τα κράτη μέλη της, από την μια και από τρίτα κράτη, από την άλλη. Η Ευρωπαϊκή Ένωση έχει υπογράψει την Συμφωνία. Πρέπει, ωστόσο, να περάσει από όλα τα Κοινοβούλια των κρατών μελών, ώστε να επικυρωθεί τελικά, σαν σύνολο, από την Ευρωπαϊκή Ένωση. Αποτελεί Συμφωνία Ελευθέρων Εμπορικών Συναλλαγών νέας γενιάς, όπως μας λέει η Αιτιολογική Έκθεση και αυτό γίνεται φανερό, ήδη, από το προοίμιο και από τα πρώτα άρθρα της Συμφωνίας, όταν τα μέρη δηλώνουν ότι οικοδομούν την ενίσχυση των οικονομικών τους σχέσεων, βασιζόμενοι στα δικαιώματα και τις υποχρεώσεις, που απορρέουν από την Συμφωνία του Μαρακές του 1994, για την ίδρυση του Παγκόσμιου Οργανισμού Εμπορίου και είναι αποφασισμένα να εξαλείψουν τις στρεβλώσεις στο μεταξύ τους εμπόριο και να αποτρέψουν τη δημιουργία περιττών φραγμών στις εμπορικές συναλλαγές, θεσπίζοντας σαφείς και αμοιβαίως επωφελείς κανόνες. Φαίνεται επίσης και με την πρόβλεψη της σταδιακής μείωσης των δασμών, σε βάθος δεκαετίας, εάν θυμάμαι καλά. Γενικά σε ό,τι αφορά στις δύο αυτές χώρες, προβλέπεται σε επίπεδο Ευρωπαϊκής Ένωσης να βρίσκονται στο καθεστώς «τρίτων χωρών».

Αγαπητοί συνάδελφοι, σε αυτά τα 337 άρθρα και τις περίπου 400 σελίδες της Συμφωνίας, προβλέπονται πολλές διατάξεις, δυνατότητες, όροι, κανόνες, όργανα παρακολούθησης, σε 14 τίτλους της Συμφωνίας. Θέλω να υπογραμμίσω ότι μια συμφωνία απλώς ανοίγει δρόμους, ανοίγει νέες δυνατότητες και προκλήσεις και είναι στο χέρι των κρατών, που υπογράφουν, να αξιοποιήσουν αυτές τις δυνατότητες. Θα έλεγα δε ειδικά για τη συγκεκριμένη Συμφωνία ότι είναι μια τεράστια ευκαιρία και για την Ευρώπη και συνεπώς και για τη χώρα μας να ανοιχθεί σε κάποιες καινούργιες αγορές, όπως είναι οι αγορές της Λατινικής Αμερικής.

Θα ήθελα ωστόσο να ξεχωρίσω κάποια θέματα. Θεωρώ σημαντικό ότι τα μέρη επιβεβαιώνουν την προσήλωσή τους στον Χάρτη των Ηνωμένων Εθνών και στη Διακήρυξη των Ανθρωπίνων Δικαιωμάτων, όπως προβλέπεται στον τίτλο 1. Θεωρώ σημαντικό το γεγονός ότι τα μέρη δεσμεύονται να καταπολεμήσουν το εμπόριο όπλων και επίσης να δουλέψουν για τον αφοπλισμό και τη μη διάδοση όπλων μαζικής καταστροφής, όπως προβλέπεται στο άρθρο 2. Αυτή η θέση είναι πολύ σημαντική, εάν λάβουμε υπόψη μας την κατάσταση, που τουλάχιστον μέχρι πρόσφατα επικρατούσε στην Κολομβία. Θεωρώ επίσης σημαντικό το γεγονός ότι τα μέρη δεσμεύονται να εφαρμόζουν την παρούσα Συμφωνία με γνώμονα την αειφόρο ανάπτυξη, συμπεριλαμβανομένης της προώθησης της οικονομικής προόδου, του σεβασμού των εργαζομένων και την προστασία του περιβάλλοντος, όπως προβλέπεται στον 9ο τίτλο.

Θέλω επίσης να πω ότι προβλέπεται οι αποφάσεις να παίρνονται με ομοφωνία, με κανόνες επίλυσης των διαφορών, αλλά υπάρχουν και δικλίδες, για να αποφευχθούν προβλήματα, τα οποία θα προέκυπταν από την διαφορά οικονομικού επιπέδου ανάμεσα στις χώρες της Ευρωπαϊκής Ένωσης και στις χώρες αυτές. Επίσης, προβλέπεται το γεγονός ότι η Συμφωνία αυτή λαμβάνει υπόψη της τις δεσμεύσεις που βγαίνουν από το νομικό καθεστώς, που αφορά στις χώρες των Άνδεων.

Συνάδελφοι και συναδέλφισσες, η παρούσα Συμφωνία είναι μια καλή συμφωνία και πιστεύω πως είναι επωφελής για την Ελλάδα, γιατί αναμένεται να προκύψουν ευκαιρίες επιχειρηματικής δραστηριότητας, μέσω του αμοιβαίου ανοίγματος των αγορών αγαθών, υπηρεσιών και προμηθειών, καθώς και από την προστασία και ενίσχυση των επενδύσεων. Είναι νέες αγορές.

Φέτος στις 15 Δεκεμβρίου, για πρώτη φορά ήρθε στην Ελλάδα ο Υπουργός Εξωτερικών της Κολομβίας, αφού είχε προηγηθεί, φυσικά, η επίσκεψη του κ. Κατρούγκαλου στις χώρες της Λατινικής Αμερικής. Επειδή το εμπόριο της Ευρωπαϊκής Ένωσης με την Κολομβία και το Περού θα αυξηθεί, ενώ θα μειωθεί το κόστος, λόγω μείωσης των δασμών, δημιουργούνται νέες ευκαιρίες για τις ευρωπαϊκές, κατά συνέπεια και για τις ελληνικές, επιχειρήσεις. Ειδικότερα, ευκαιρίες θα δημιουργηθούν για τις ελληνικές επιχειρήσεις, που παρουσιάζονται στον κατασκευαστικό τομέα, στον τομέα ναυτιλιακού εξοπλισμού, θαλάσσιων μεταφορών και λιμενικών υποδομών, καθώς και σε τομείς τεχνολογίας αιχμής.

Τελευταία αναφέρω την προώθηση των αγροτικών προϊόντων, ιδιαίτερα των μεταποιημένων. Τα ελληνικά συμφέροντα διασφαλίζονται με τη συμπερίληψη στη Συμφωνία ρυθμίσεων για την προστασία των παραδοσιακών προϊόντων, της προστασίας των γεωγραφικών ενδείξεων συμπεριλαμβανομένης της φέτας, της ελιάς Καλαμάτας, του ούζου, της μάστιγας Χίου και του ελαιόλαδου από τη Σητεία Λασιθίου Κρήτης.

Θέλω να τελειώσω με το εξής. Η Ελλάδα είναι από τις τρεις τελευταίες χώρες της Ευρωπαϊκής Ένωσης που δεν έχει επικυρώσει ακόμη την παρούσα Συμφωνία. Εκτός από εμάς απομένουν μόνο η Αυστρία και το Βέλγιο. Θέλω, επίσης, να σας μεταφέρω ως Πρόεδρος της Κοινοβουλευτικής Ομάδας Φιλίας με το Περού ότι επανειλημμένα ο πρέσβης είχε ζητήσει να παρέμβουμε, προκειμένου να προχωρήσει η επικύρωση αυτής της Συμφωνίας και, φυσικά, είχαμε αποταθεί στα αρμόδια όργανα. Σας καλώ, λοιπόν, να απαντήσουμε θετικά και να επικυρώσουν τη Συμφωνία Εμπορίου μεταξύ της Ευρωπαϊκής Ένωσης και των κρατών της από τη μια μεριά, και της Κολομβίας και του Περού, από την άλλη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, την κυρία Βαγιωνάκη.

Κύριε Κεδίκογλου, συλλυπητήρια για την απώλειά σας και προσωπικά και εκ μέρους της Επιτροπής κι έχετε κι εσείς τον λόγο για 10 λεπτά.

ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Εισηγητής της Νέας Δημοκρατίας): Να είστε καλά. Η Εμπορική Συμφωνία της Ευρωπαϊκής Ένωσης με την Κολομβία και το Περού, έχοντας στόχο το άνοιγμα των αγορών και την αύξηση της σταθερότητας για το εμπόριο και τις επενδύσεις, θα αποτελέσει σημείο αναφοράς στις σχέσεις μεταξύ της Ευρωπαϊκής Ένωσης και των κρατών μελών και των υπογραφουσών χωρών των Άνδεων, ενδυναμώνοντας τους δεσμούς φιλίας και συνεργασίας, συμβάλλοντας, παράλληλα, στην ανάπτυξη και επέκταση του παγκόσμιου και περιφερειακού εμπορίου. Είναι σημαντικό να τεθεί άμεσα σε ισχύ η Συμφωνία και να επικυρωθεί απ’ όλα τα άλλα εθνικά Κοινοβούλια των κρατών μελών, που την συνυπέγραψαν, προκειμένου να αποκομίσουμε τα οφέλη, που συνεπάγεται μια Συμφωνία Ελεύθερου Εμπορίου.

Λαμβάνοντας υπόψη τις οικονομικές, αλλά και γεωπολιτικές επιπτώσεις, που θα προκληθούν για τη χώρα μας, η προοπτική σύναψης της Συμφωνίας αναδεικνύει την επιτακτική ανάγκη για πλήρη αναδιοργάνωση των διοικητικών δομών για τη δημιουργία ενός ελκυστικού επενδυτικού πλαισίου και την προώθηση της εξωστρεφούς ανταγωνιστικότητας. Σ’ αυτή τη βάση προέχει να εξεταστούν και επιμέρους ζητήματα, όπως ο βαθμός πρόσβασης των ελληνικών εταιρειών και επενδύσεων στα εδάφη της Κοινότητας των Άνδεων, καθώς και το ποιες αναμένεται να είναι οι επιδράσεις, όσον αφορά στη δημιουργία θέσεων εργασίας και την επέκταση της πραγματικής οικονομίας, ιδίως τη δύσκολη στιγμή, την οποία διανύουμε, εξαιτίας της οικονομικής κρίσης.

Στόχος σε κάθε περίπτωση είναι να αυξηθούν οι μεταξύ μας εμπορικές συναλλαγές, καθώς μέσω της απελευθέρωσης και επέκτασης του εμπορίου και των επενδύσεων θα δημιουργηθούν νέες ευκαιρίες, δεσμευόμενοι για την εφαρμογή της Συμφωνίας με γνώμονα το στόχο της αειφόρου ανάπτυξης, εξαλείφοντας τις στρεβλώσεις στο εμπόριο και θεσπίζοντας κανόνες, για να ενισχυθεί η ανταγωνιστικότητα των επιχειρήσεων και από τις δύο πλευρές.

Σ’ αυτό το πλαίσιο είναι σημαντικό να ζητήσουμε και να εξασφαλίσουμε πρόσθετες εγγυήσεις ότι δε θα πληγούν τα συμφέροντα συγκεκριμένων κλάδων της χώρας μας – όπως του πρωτογενούς τομέα – δεδομένων των ανησυχιών που έχουν εκφραστεί, εξαιτίας του ότι οι χώρες της Κοινότητας των Άνδεων αποτελούν σημαντικούς εξαγωγείς γεωργικών προϊόντων στην Ευρωπαϊκή Ένωση. Καλούμαστε να αντιμετωπίσουμε την πρόκληση ενός αυξανόμενου ανταγωνισμού και, επομένως, απαιτούνται συγκεκριμένα μέτρα ενίσχυσης των γεωργικών εκμεταλλεύσεων, για να διατηρηθεί η ανταγωνιστικότητα και να αναπτυχθεί ο αγροτικός χώρος.

Συνεπώς, εάν σκεφτούμε τον αντίκτυπο της Συμφωνίας στη διάθεση ομοειδών εξαγόμενων ελληνικών προϊόντων, για παράδειγμα, εξαγωγές ζάχαρης και φρούτων, όπου η Κολομβία και το Περού επωφελούνται δασμολογικά στον τομέα αυτόν, το ερώτημα που απευθύνουμε είναι πώς θα μπορέσουμε να προασπίσουμε τα δικά μας προϊόντα; Πώς θα μπορέσουμε να ανταγωνιστούμε την παραγωγή των άλλων κρατών και τι ενέργειες έχουν γίνει προς αυτή την κατεύθυνση;

Προέχει να δούμε πώς θα αποφευχθεί ο κίνδυνος πρόκλησης ζημιάς σε εγχώριους παραγωγούς ομοειδών ή ανταγωνιστικών προϊόντων μέσω της διμερούς ρήτρας διασφάλισης, ούτως ώστε να εξασφαλιστεί η ορθή εφαρμογή της Συμφωνίας, για να επωφελούνται οι επιχειρήσεις από τις ευκαιρίες που προκύπτουν.

Η Ευρωπαϊκή Ένωση είναι ο δεύτερος μεγαλύτερος εμπορικός εταίρος της Λατινικής Αμερικής. Η εν λόγω Εμπορική Συμφωνία εδραιώνει, μεταξύ άλλων, τον σεβασμό των δημοκρατικών αρχών και των ανθρωπίνων δικαιωμάτων μέσω του πολιτικού διαλόγου και αφορά σε αξίες, αρχές και στόχους, όπως ο σεβασμός και η προαγωγή της Δημοκρατίας και των ανθρωπίνων δικαιωμάτων, η χρηστή διακυβέρνηση, το Κράτος Δικαίου, η κοινωνική συνοχή.

Να σημειώσουμε ότι στο προοίμιο τα συμβαλλόμενα μέρη επαναβεβαιώνουν την προσήλωσή τους στον Χάρτη των Ηνωμένων Εθνών και στην Οικουμενική Διακήρυξη των Ανθρωπίνων Δικαιωμάτων. Δεδομένης, ωστόσο, της κατάστασης που επικρατεί σε αυτές τις χώρες, ενδεικτικά να αναφέρουμε ότι ο ΟΗΕ έχει εκφράσει την ανησυχία του τον περασμένο χρόνο για τις συνεχόμενες δολοφονίες υπερασπιστών των ανθρωπίνων δικαιωμάτων, καθώς πάνω από εκατό υπερασπιστές των ανθρωπίνων δικαιωμάτων και κοινωνικοί ακτιβιστές δολοφονήθηκαν στην Κολομβία, παρά την υπογραφή, στα τέλη του 2016, της Συμφωνίας Ειρήνης ανάμεσα στην Κυβέρνηση της Μπογκοτά και τους Αντάρτες της Οργάνωσης Φάρκ.

Είναι, λοιπόν, σημαντικό να δούμε με ποιον, ακριβώς, τρόπο προωθούνται και εφαρμόζονται στην πράξη τα συγκεκριμένα μέτρα και οι ρήτρες για τη Δημοκρατία και το σεβασμό των ανθρωπίνων δικαιωμάτων. Τέλος, θα θέλαμε να ενημερωθούμε και για την πρόοδο στα άλλα κράτη μέλη σε ό,τι αφορά στην Κύρωση αυτής της Συμφωνίας. Φυσικά, εισηγούμαστε την κύρωση της Συμφωνίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε και ευχαριστώ και τους αγαπητούς συναδέλφους για την παραχώρηση της προτεραιότητας. Κυρίες και κύριοι συνάδελφοι, επιτρέψτε μου να ευχηθώ χρόνια πολλά και καλή, δημιουργική, ειρηνική και με υγεία χρονιά σε αυτή την πρώτη συνεδρίαση της Επιτροπής μας, για το 2018.

Κύριε Υπουργέ, σήμερα, επεξεργαζόμαστε και συζητάμε το παρόν σχέδιο νόμου του Υπουργείου Εξωτερικών, βασιζόμενοι στην ισχυροποίηση των δεσμών συνεργασίας, που αναπτύσσονται με ολοένα και ταχύτερους ρυθμούς μεταξύ των κρατών μελών της Ευρωπαϊκής Ένωσης και των χωρών της Λατινικής Αμερικής.

Η συγκεκριμένη περίπτωση αφορά στην κύρωση της Εμπορικής Συμφωνίας, που έχει συναφθεί από την Ευρωπαϊκή Ένωση με την Κολομβία και το Περού. Η Ευρωπαϊκή Ένωση είναι ο τρίτος μεγαλύτερος εμπορικός εταίρος της ενοποιημένης αγοράς των χωρών, που συγκροτούν την Κοινότητα των Άνδεων. Η Κοινότητα των Άνδεων συγκροτείται από τη Βολιβία, τον Ισημερινό, την Κολομβία και το Περού. Ουσιαστικά, πρόκειται για μία σύμπραξη χωρών της Λατινικής Αμερικής, με χαρακτηριστικά διευρυμένης οικονομικής ζώνης και ελεύθερης μετακίνησης πολιτών. Το συνολικό ύψος των εμπορικών συναλλαγών μεταξύ της Ευρωπαϊκής Ένωσης και της Κοινότητας των Άνδεων για το 2016 ανήλθε σε 25,2 δις ευρώ.

Η Ευρωπαϊκή Ένωση εξάγει προς συγκεκριμένη αγορά της Λατινικής Αμερικής, κυρίως, μεταποιημένα προϊόντα, μηχανήματα και εξοπλισμό μεταφορών σε ποσοστό 42,3%. Παράλληλα, εξάγει και χημικά προϊόντα σε ποσοστό της τάξεως του 22,8%. Οι χώρες της Κοινότητας των Άνδεων, αντίστοιχα, εξάγουν προς την ευρωπαϊκή αγορά, κυρίως, αγροτικά προϊόντα, που φτάνουν το 55%, ενώ ακολουθούν τα καύσιμα και τα μεταλλευτικά προϊόντα σε ποσοστό 38% επί του συνόλου των εξαγωγών. Η Ευρωπαϊκή Ένωση αποδίδει ιδιαίτερη σημασία σε κάθε προσπάθεια περιφερειακής ολοκλήρωσης που συντελείται στη Λατινική Αμερική και ιδίως, στη συνεργασία με τις χώρες της Κοινότητας των Άνδεων, διότι πρόκειται για συνεργασία μεταξύ δύο οικονομικών ζωνών, με παρόμοιους στόχους.

Η Συμφωνία βασίζεται στον αμοιβαίο σεβασμό των δημοκρατικών αρχών, των θεμελιωδών ανθρωπίνων δικαιωμάτων και της αρχής του κράτους δικαίου, ενώ διευκρινίζονται επιμέρους ρυθμίσεις ευελιξίας για την προστασία του δημοσίου συμφέροντος. Σε αυτό το πλαίσιο, η χώρα μας καλείται να προχωρήσει στη τήρηση των συμβατικών υποχρεώσεών της, ως κράτος μέλος της Ευρωπαϊκής Ένωσης προχωρώντας στην κύρωση της εν λόγω Συμφωνίας Εμπορίου. Οι εμπορικές ευκαιρίες, που ανοίγονται μέσα από τη συνεργασία με την οικονομική ζώνη των χωρών της Κοινότητας των Άνδεων, εκτιμώνται να είναι θετικές. Πρόκειται για μια αγορά 80 περίπου εκατομμυρίων, συνυπολογίζοντας μόνο τον πληθυσμό της Κολομβίας και του Περού μαζί, ενώ εάν συμπεριληφθεί και ο πληθυσμός της Βολιβίας και του Ισημερινού αγγίζει τα 100.000.000. Τα οικονομικά οφέλη, που αναμένεται να αποκομίσει η Ελλάδα, εστιάζονται στον τομέα των κατασκευαστικών έργων, της τεχνολογίας αιχμής, αλλά και των εξαγωγών αγροτικών προϊόντων.

Σε ό,τι αφορά στον πρωτογενή τομέα, η διείσδυση παραδοσιακών προϊόντων στις αγορές της Λατινικής Αμερικής αναμένεται να μεγεθύνει το εύρος των ελληνικών εξαγωγών. Η διακίνηση προϊόντων, όπως το ελαιόλαδο, η φέτα, το ούζο και η μαστίχα Χίου – που αποτελούν τους καλύτερους πρεσβευτές της χώρας μας στο εξωτερικό – αναμένεται να ενισχυθεί. Παράλληλα, οι ελληνικές επιχειρήσεις προσδοκούν στην αξιοποίηση ευκαιριών, που ανήκουν στον τομέα των θαλασσίων μεταφορών, των λιμενικών έργων και του ναυτιλιακού εξοπλισμού. Στον αντίποδα, η χώρα μας αναμένεται να αποκτήσει ευνοϊκότερη πρόσβαση στην εισαγωγή πρώτων υλών με μειωμένο κόστος τη στιγμή που η εν λόγω Εμπορική Συμφωνία προβλέπει μείωση των δασμών.

 Η πρόσβαση σε τροπικά αγροτικά προϊόντα της Λατινικής Αμερικής γίνεται μέσω της Συμφωνίας με τους πλέον συμφέροντες οικονομικούς όρους για το σύνολο των χωρών της Ευρωπαϊκής Ένωσης. Σε κάθε περίπτωση, η χώρα μας τάσσεται θετικά υπέρ της ανάπτυξης ουσιαστικών διπλωματικών και εμπορικών σχέσεων, κάτι που διεφάνη και από την πρόσφατη επίσκεψη στην Κολομβία του Αναπληρωτή Υπουργού Εξωτερικών, του κ. Κατρούγκαλου, το περασμένο φθινόπωρο. Οι ΑΝΕΛ υπερψηφίζουμε, κύριε Πρόεδρε, την εν λόγω κύρωση Συμφωνίας Εμπορίου, καθώς πιστεύουμε πως, αφενός, εκπληρώνει μια εταιρική υποχρέωση που έχουμε ως χώρα μέλος της Ευρωπαϊκής Ένωσης και αφετέρου, ενισχύει περαιτέρω την ανάπτυξη των διμερών σχέσεων που δύναται να αναπτύξει η Ελλάδα με την Κολομβία και το Περού. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Θεοχαρόπουλος.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Υπουργέ, κυρίες και κύριοι Βουλευτές, η σχέση της Ευρωπαϊκής Ένωσης με τις δύο αυτές Δημοκρατίες ανάγονται σε Συμφωνία Πολιτικού Διαλόγου και Συνεργασίας μεταξύ της Ευρωπαϊκής Ένωσης και των χωρών της Κοινότητας των Άνδεων, που υπεγράφη το 2003 και την οποία τα μέρη επιθυμούν να ενισχύσουν. Η αρχική προσπάθεια της Ευρωπαϊκής Ένωσης για μία συνολική περιφερειακή συμφωνία στη συγκεκριμένη περιοχή, στην οποία μετέχουν και ο Ισημερινός και η Βολιβία δεν ευοδώθηκε κυρίως, λόγω εσωτερικών προβλημάτων της Κοινότητας των Άνδεων. Γι’ αυτό τον λόγο οι διαπραγματεύσεις συνεχίστηκαν με το Περού και την Κολομβία και ολοκληρώθηκαν το 2011, οπότε και μονογράφηκε η Συμφωνία. Στη συνέχεια, αυτή υπεγράφη το 2012 και οι εμπορικές ρυθμίσεις τέθηκαν σε εφαρμογή το 2013. Το Ευρωπαϊκό Κοινοβούλιο είχε ήδη παράσχει τη σύμφωνη γνώμη του από τον Δεκέμβριο του 2012.

Συνεπώς, είναι φανερό και βλέπουμε και τις καθυστερήσεις πολλές φορές που υπάρχουν στην έγκριση αυτών των συμφωνιών από τα διάφορα Κοινοβούλια των ευρωπαϊκών χωρών και από τη χώρα μας. Εδώ, πράγματι, θα θέλαμε και μία ενημέρωση σε σχέση με το τι γίνεται στις υπόλοιπες χώρες της Ευρωπαϊκής Ένωσης, αν υπάρχει, στις συγκεκριμένες συμφωνίες με το Περού και την Κολομβία, πόσο έχουν προχωρήσει, γιατί βλέπουμε από το 2012 -2013 αυτή η διαδικασία είχε δρομολογηθεί.

Η Συμφωνία Εμπορίου Ευρωπαϊκής Ένωσης – Κολομβίας και Περού αποτελεί Συμφωνία Ελεύθερων Εμπορικών Συναλλαγών νέας γενιάς. Είναι Μεικτή Συμφωνία, δηλαδή, ανήκει στις συμφωνίες εκείνες που συνομολογούνται από κοινού από την Ευρωπαϊκή Ένωση και τα κράτη μέλη της, με τρίτα κράτη ή διεθνείς Οργανισμούς. Σε επίπεδο διμερών σχέσεων – γιατί πρέπει να έχουμε και τη γνώση, όταν ψηφίζουμε τέτοιες συμφωνίες μεταξύ Ελλάδας-Περού - Κολομβίας, το τι γίνεται μεταξύ Ελλάδας και αυτών των χωρών – η Ελλάδα σύνηψε διπλωματικές σχέσεις με το Περού το 1966, με διαπίστευση στην Πρεσβεία της Βραζιλίας τότε. Μέχρι το 1992 λειτουργούσε η Πρεσβεία στη Λίμα. Η χώρα μας διατηρεί υψηλό επίπεδο συνεργασίας σε διεθνή και περιφερειακά θέματα, στο πλαίσιο του ΟΗΕ, διεθνών Οργανισμών και σε διάφορα βέβαια βήματα στο διεθνές στερέωμα. Η πολιτιστική παρουσία υλοποιείται με εκδηλώσεις, που διοργανώνει η Πρεσβεία με την συνδρομή της Διεύθυνσης Μορφωτικών Σχέσεων του Υπουργείου Εξωτερικών. Η Ομογένεια του Περού, περίπου 350 άτομα, είναι συγκεντρωμένη κυρίως στη Λίμα και περιλαμβάνει πολλούς επιχειρηματίες και στελέχη επιχειρήσεων, ανήκουν δε, οι περισσότεροι στη δεύτερη και τρίτη γενιά.

Όσον αφορά στην Κολομβία, η Ελλάδα στο πλαίσιο του διαλόγου Ευρωπαϊκής Ένωσης - Κολομβίας υποστηρίζει την προσπάθεια ειρηνικής επίλυσης στο πρόβλημα εσωτερικής ασφάλειας, που ταλανίζει αυτή τη χώρα και δεν την ταλανίζει τώρα, την ταλανίζει επί δεκαετίες, το οποίο συνίσταται στη δράση πλήθος παράνομων, ένοπλων, ένστολων και καλά οργανωμένων ομάδων και την έξαρση του εμπορίου ναρκωτικών, των επαγγελματικών απαγωγών και πολλά άλλα. Σύμφωνα με τα στοιχεία του Προξενικού Γραφείου της Πρεσβείας, τα οποία είναι στη διάθεσή μας, στο Καράκας η Ελληνική Ομογένεια δεν υπερβαίνει τα 30 άτομα και δεν υπάρχουν καταγεγραμμένες κοινότητες, αυτή τη στιγμή.

 Οι διμερείς σχέσεις των δύο χωρών βρίσκονται σε τροχιά ανάπτυξης και η περαιτέρω ανάπτυξη των διμερών σχέσεων, αλλά και η διαδικασία ειρήνευσης της Κολομβίας, όπως μάθαμε, ήταν στο επίκεντρο και της συνάντησης, που είχε πρόσφατα ο Υπουργός Εξωτερικών της Ελληνικής Κυβέρνησης, ο κ. Κοτζιάς με την Κολομβιανή Ομόλογό του, στο Υπουργείο Εξωτερικών. Θα θέλαμε να ενημερώσετε, λοιπόν, την Επιτροπή Εθνικής Άμυνας και Εξωτερικών Υποθέσεων και για τα αποτελέσματα αυτής της συνάντησης. Μια συνάντηση, η οποία έχει άμεση σχέση με τη συγκεκριμένη Συμφωνία, σήμερα. Όπως μάθαμε, εξήγησε και ανέλυσε η Υπουργός της Κολομβίας αναλυτικά τη διαδικασία της ειρήνευσης, η οποία αυτή τη στιγμή δρομολογείται στην Κολομβία.

Όσον αφορά στη συγκεκριμένη κύρωση, βεβαίως, έχει πολύ σημαντικά μέρη μέσα, όπως την εξάλειψη στρεβλώσεων στο εμπόριο, φραγμό στις εμπορικές συναλλαγές, κυρίως όμως – και θέλω να το τονίσω – τον σεβασμό των δημοκρατικών αρχών και των θεμελιωδών δικαιωμάτων, την αρχή του Κράτους Δικαίου, τον αφοπλισμό και την μη διάδοση όπλων μαζικής καταστροφής, την εγκαθίδρυση ζώνης ελευθέρων συναλλαγών. Ποιος μπορεί να είναι αρνητικός σε αυτά; Το θέμα είναι πώς θα εφαρμοστούν, για να μη μείνουν μόνο στα χαρτιά.

Δεδομένου, λοιπόν, του πολιτικού και οικονομικού ενδιαφέροντος που παρουσιάζει η Λατινική Αμερική, γενικότερα, και ειδικότερα, η Κολομβία και το Περού, η εμπορική ρύθμιση και αναβάθμιση των σχέσεων με την Ευρωπαϊκή Ένωση εκτιμάται ότι θα αποφέρει σημαντικά οφέλη για τη χώρα μας.

Επειδή το εμπόριο Ευρωπαϊκής Ένωσης με την Κολομβία και το Περού θα αυξηθεί, ενώ θα μειωθεί το κόστος του, λόγω μειώσεις δασμών, παρέχονται νέες ευκαιρίες δραστηριοποίησης στις ευρωπαϊκές επιχειρήσεις, μεταξύ των οποίων και σε επιχειρήσεις της χώρας μας, σε εμπορικούς και επενδυτικούς τομείς, πέραν των παραδοσιακών τομέων εξαγωγών της Ευρωπαϊκής Ένωσης, δηλαδή, μηχανημάτων, μηχανολογικού εξοπλισμού, μεταφορών, χημικών και υπηρεσιών. Όφελος προκύπτει και για τη χώρα μας, βάσει των κανόνων της Συμφωνίας και επί των εισαγωγών πρώτων υλών, όπως ο χαλκός, λιθάνθρακας, τροπικών αγροτικών προϊόντων, καθώς και ιχθυάλευρα.

Τα ελληνικά συμφέροντα διασφαλίζονται επίσης με τη συμπερίληψη στη Συμφωνία ρυθμίσεων για την προστασία παραδοσιακών προϊόντων, κανόνων καταγωγής και των διανοητικών δικαιωμάτων, των διεθνών εργασιακών και περιβαλλοντικών προτύπων, την αειφόρο ανάπτυξη, την μετακίνηση εργαζομένων, την επίλυση διαφορών, τις υπηρεσίες συμπεριλαμβανομένης της ναυτιλίας, τις δημόσιες προμήθειες, την προστασία των γεωγραφικών ενδείξεων συμπεριλαμβανομένης της φέτας, ελιάς Καλαμάτας, ούζου, μαστίχας Χίου, ελαιόλαδου από την Σητεία Λασιθίου Κρήτης.

Συνεπώς, η εν λόγω Συμφωνία, όπως όλες οι παρόμοιες συμφωνίες, έχουν θετικό χαρακτήρα με διάφορα κράτη, πόσο μάλλον με τα κράτη, με τα οποία υπάρχουν ήδη αναπτυγμένες διμερείς σχέσεις. Όμως, όπως κάθε τι, η Συμφωνία εμπεριέχει δυνατότητες, ευκαιρίες, απειλές και προκλήσεις. Το ποιο στοιχείο από όλα θα αξιοποιηθεί μένει να το δούμε. Επίσης, είναι σημαντικό στοιχείο ότι διασφαλίζονται τα παραδοσιακά προϊόντα και οι γεωγραφικές ενδείξεις.

Μένει ένα ερώτημα, που θέτουμε πολλές φορές στις κυρώσεις των συμφωνιών, κύριε Υπουργέ, είναι, αν υπάρχει στη συνέχεια μια παρακολούθηση, μετά την κύρωσή τους από τη Βουλή. Διότι, πολλές φορές υπάρχει η αίσθηση και στους Βουλευτές και στη Βουλή ότι κυρώνονται αυτές οι Συμφωνίες, δεν υπάρχει κανένα ουσιαστικό αποτέλεσμα, δεν υπάρχει καμία αποτίμηση στη συνέχεια της δράσης αυτών των Συμφωνιών, δηλαδή ερχόμαστε, κυρώνουμε, συμφωνούμε και μάλιστα, υπάρχει και μια, σε αυτές τις συμφωνίες, ευρύτατη συνεννόηση, νομίζω και στη συνέχεια, δεν έχουμε κανένα feedback σ' αυτή την ιστορία. Άρα, εδώ, νομίζω ότι θα πρέπει να γίνει μια δουλειά, να ανατεθεί στα Υπουργεία, τα οποία έχουν τις περισσότερες συμφωνίες, στις υπηρεσίες τους, να δούμε πώς πηγαίνουν και τι αποτέλεσμα έχει στη συνέχεια μετά την κύρωσή τους ή μένουν απλώς στα χαρτιά.

Κάτι τελευταίο, κύριε Υπουργέ. Το έχουμε ξανασυζητήσει, αφορά ένα ευρύτερο θέμα εξωτερικής πολιτικής, το θέμα σε σχέση με το πού κατευθύνεται η Ευρωπαϊκή Ένωση αυτή τη στιγμή. Είχαμε κατά την άποψη τη δική μας, την πολύ θετική δήλωση του κ. Σούλτς, με βάση τις δικές μας εκτιμήσεις, ο οποίος είπε ότι όραμά του είναι οι Ηνωμένες Πολιτείες της Ευρώπης.

Δηλαδή η ευρωπαϊκή ολοκλήρωση, η πολιτική ενοποίηση και να φτάσουμε κάποια στιγμή σε τέτοιο βαθμό ενοποίησης των τομέων πολιτικής, έτσι ώστε πραγματικά να μην υπάρχουν ούτε αποκλίσεις Βορρά-Νότου, αλλά να υπάρχει μια συνολική ευρωπαϊκή πολιτική και αυτό καταλαβαίνετε ότι έχει επιπτώσεις στην οικονομική πολιτική, στη διαχείριση του δημόσιου χρέους, στο πως διαχειρίζονται ευρωπαϊκοί μηχανισμοί ή διεθνείς μηχανισμοί και σε πάρα πολλά άλλα ζητήματα.

Δεν είχαμε κάποια επίσημη τοποθέτηση από την Ελληνική Κυβέρνηση πάνω σε αυτό. Ταυτοχρόνως, είχαμε κάποια στιγμή, προηγουμένως, την άποψη των ευρωπαίων αξιωματούχων για την Ευρώπη των πολλαπλών ταχυτήτων. Τότε κάναμε κριτική στην Κυβέρνησή σας ότι αποδέχθηκε την Ευρώπη πολλαπλών επιλογών ή ταχυτήτων, που θεωρούμε ότι δεν πάει σε αυτή την λογική. Θεωρούμε, λοιπόν, ότι οι ευρωπαϊκές προοδευτικές δυνάμεις, η ευρωπαϊκή σοσιαλδημοκρατία και η χώρα μας θα πρέπει να πάρουν πρωτοβουλίες προς μια κατεύθυνση ευρωπαϊκής ολοκλήρωσης, σε αυτή, την οποία βάζει το όραμά του ο κ. Σούλτς και θα θέλαμε και από εσάς και από την Κυβέρνησή σας και από το Υπουργείο Εξωτερικών, να πείτε προς ποια κατεύθυνση θα πιέσετε; Προς την κατεύθυνση της ευρωπαϊκής ολοκλήρωσης ή στην κατεύθυνση της επανεθνικοποίησης τομέων πολιτικής στην Ευρωπαϊκή Ένωση; Καταλαβαίνετε ότι είναι ένα μείζον θέμα που ακουμπά πάρα πολλές πολιτικές.

Τελειώνοντας, να επιστρέψω στη συγκεκριμένη κύρωση που συζητάμε. Κύριε Πρόεδρε, λόγω του γεγονότος – το έχουμε ξαναπεί εξάλλου στις Επιτροπές – ότι εντάσσονται τροπολογίες πολλές φορές άσχετες στη διαδικασία, παρά το γεγονός ότι είναι εμφανώς θετική η στάση μας, επιφυλασσόμαστε για την τελική μας ψήφο, στην Ολομέλεια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Θεοχαρόπουλε, να σας ενημερώσω εκ μέρους του Προεδρείου της Επιτροπής ότι σε συνεργασία με την Επιτροπή Ευρωπαϊκών Υποθέσεων προγραμματίζουμε να ξεκινήσουμε μια σειρά συνεδριάσεων, για ενημέρωση των Επιτρόπων και του Κοινοβουλίου για τις διαδικασίες και τον προγραμματισμό για το μέλλον της Ευρώπης. Θα έρθουμε σε επαφή με τα διάφορα κόμματα, όταν θα κανονίσουμε το πρόγραμμα για την πρώτη από μια σειρά τέτοιων συνεδριάσεων, έτσι ώστε να υπάρχει μια διακομματική συμφωνία για αυτούς, τους οποίους θα φέρουμε να μας κάνουν αυτή την ενημέρωση. Όπως ξέρετε, έχουμε ξεκινήσει ήδη και μια σειρά συνεδριάσεων για το Brexit. Επομένως, θα υπάρξει ένας συνδυασμός, κάποιας μορφής, συνεδριάσεων των δύο Επιτροπών και για το μέλλον της Ευρώπης και για το Brexit, όπως προχωράνε οι διαπραγματεύσεις μεταξύ Ευρωπαϊκής Ένωσης και Μεγάλης Βρετανίας. Ο κ. Κασιδιάρης έχει τον λόγο.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Τριανταφυλλίδης Αλέξανδρος, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Καββαδία Ιωαννέτα, Καραγιάννης Ιωάννης, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Ντζιμάνης Γεώργιος, Ρίζος Δημήτριος, Σταματάκη Ελένη, Στέφος Ιωάννης, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Φίλης Νικόλαος, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Καλαφάτης Σταύρος, Κεδίκογλου Συμεών (Σίμος), Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Θεοχαρόπουλος Αθανάσιος, Κωνσταντινόπουλος Οδυσσέας, Λοβέρδος Ανδρέας, Κασιδιάρης Ηλίας, Παππάς Χρήστος, Κανέλλη Λιάνα, Βαρδαλής Σάκης, Τάσσος Σταύρος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Κουκούτσης Δημήτριος.

ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή): Καταρχήν σε ό,τι αφορά στην κύρωση γι’ αυτή τη Συμφωνία, που λέτε, με το Περού και την Κολομβία, θα ψηφίσουμε «κατά» και μου κάνει μεγάλη εντύπωση που ακούω σε αυτή την Αίθουσα περί νέων εμπορικών δρόμων και ευκαιριών με τέτοια κράτη, τα οποία οι μόνες ευκαιρίες που προσφέρουν στον τομέα του εμπορίου έχουν να κάνουν με απαγορευμένες ουσίες, που βέβαια η Κυβέρνηση του ΣΥΡΙΖΑ θέλει να νομιμοποιήσει και κάποια στελέχη της μάλιστα έχουν κάνει και κατάχρηση και γι' αυτό τον λόγο βιώνουμε και αυτές τις πολιτικές σήμερα.

Θέλω να επαναφέρω και να καταθέσω στην Επιτροπή το αίτημά μου προς την Επιτροπή Εθνικής Άμυνας και Εξωτερικών Υποθέσεων, το οποίο είχε κατατεθεί για πρώτη φορά 14/12/2017, παρόντος του Κοτζιά τότε και επειδή είναι Αναπληρωτής Υπουργός σήμερα εδώ παρών, θέλω να το καταθέσω και πάλι και να απαιτήσω επιτέλους το αίτημα αυτό να γίνει δεκτό, για έκτακτη ενημέρωση της Επιτροπής από τον Υπουργό Εξωτερικών σχετικά με τις εξελίξεις στο Σκοπιανό. Δεν είναι δυνατόν να κάνουμε αυτά τα αιτήματα, να μας λένε οι Υπουργοί ότι κάνουν μυστική διαπραγμάτευση και μετά από δύο μέρες να βγαίνει ο Κοτζιάς στον ΑΝΤ-1 και στον Χατζηνικολάου και να λέει τα πάντα εις ό,τι αφορά στο εν λόγω θέμα και να βγαίνει χθες ο Νίμιτς και να λέει ότι το όνομα «Μακεδονία» έχει κλειδώσει για τα Σκόπια.

Εφόσον έχετε διαπράξει, λοιπόν, αυτή τη μειοδοσία, εφόσον ο ίδιος ο Νίμιτς σας καρφώνει, ποιος ο λόγος να γίνεται αυτό το θέατρο και τα γεύματα του Κοτζιά; Τι γεύματα κάνει ο Κοτζιάς; Για ποιο λόγο να γίνονται αυτά; Για να σιτίζουμε αυτό το παχύδερμο του σταλινισμού και του ανθελληνισμού;

*(ΘΟΡΥΒΟΣ ΣΤΗΝ ΑΙΘΟΥΣΑ)*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κασιδιάρη, είπατε την άποψή σας.

ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή): Όχι διακοπές από εσάς. Ιδίως από αυτούς, που υπογράφουν έγγραφα, οι Βουλευτές του ΣΥΡΙΖΑ, αυτοί που υπογράφουν έγγραφα να λέγονται τα Σκόπια «Μακεδονία», εμείς τους θεωρούμε ανθελληνικά σκουπίδια και δεν δεχόμαστε καμία διακοπή. Τελεία και παύλα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κασιδιάρη, δεχτήκαμε και το αίτημά σας. Σας παρακαλώ.

*(ΘΟΡΥΒΟΣ ΣΤΗΝ ΑΙΘΟΥΣΑ)*

ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή): Καμία διακοπή από αυτούς, που έχουν εκχωρήσει το όνομα της Μακεδονίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ. Σας παρακαλώ, κύριε Κασιδιάρη.

ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή): Εγώ σας παρακαλώ. Συνεχώς μου διαγράφετε τις ομιλίες από τα πρακτικά. Συνεχώς με διακόπτετε, όταν μιλάω για ένα εθνικό θέμα. Σταματήστε το, επιτέλους.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Γιατί όταν μιλάτε, υβρίζετε. Δεν έχω τίποτα προσωπικό. Δεν είναι δυνατόν να συνεχιστεί αυτό...

ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή): Όσο και να φωνάζεις, όταν εμείς έρθουμε στα πράγματα και υπάρχει ένα εθνικό καθεστώς στην Ελλάδα, όλοι αυτοί, οι οποίοι προδίδουν, θα είναι μόνο για καταναγκαστικά έργα και για να σπάνε πέτρες.

*(ΘΟΡΥΒΟΣ ΣΤΗΝ ΑΙΘΟΥΣΑ)*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Λοιπόν, με συγχωρείτε, αλλά δεν μπορούμε να συνεχίσουμε. Δεν συνεχίζουμε. Σας παρακαλώ πολύ.

ΗΛΙΑ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή): Και επιτέλους, απαιτούμε αυτό το θέατρο της υποκρισίας και της προδοσίας να σταματήσει. Να τελειώνουμε, επιτέλους, με την προδοσία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είπα στον κ. Κασιδιάρη ότι είναι εκτός θέματος. Δεν πρέπει να συνεχίσουμε αυτήν τη συζήτηση. Τελείωσε, είναι εκτός θέματος.

ΗΛΙΑ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου- Χρυσή Αυγή): Όχι, δεν είναι εκτός θέματος.

ΧΡΗΣΤΟΣ ΠΑΠΠΑΣ: Η Μακεδονία είναι εκτός θέματος;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τελείωσε. Διακόπτεται η συνεδρίαση.

**(Δ Ι Α Κ Ο Π Η)**

**(ΜΕΤΑ ΤΗ ΔΙΑΚΟΠΗ)**

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επαναλαμβάνεται η συνεδρίαση, μετά την ολιγόλεπτη διακοπή και προχωράμε. Παρακαλώ τον κ. Τάσσο, από το Κομμουνιστικό Κόμμα, να πάρει τον λόγο.

ΣΤΑΥΡΟΣ ΤΑΣΣΟΣ: Ευχαριστώ, κύριε Πρόεδρε. Έχουμε να κάνουμε με μια επικύρωση της Συμφωνίας μεταξύ της Ευρωπαϊκής Ένωσης και των κρατών μελών της και της Κολομβίας και του Περού. Όλες αυτές, βέβαια, οι συμφωνίες, που έχουν να κάνουν με το εμπόριο και τις ανταλλαγές προϊόντων και τα λοιπά, είναι γνωστό ότι ένα και μόνο στόχο έχουν: να θωρακίσουν την κερδοφορία και τη διείσδυση των αντίστοιχων κεφαλαίων, στις χώρες με τις οποίες υπογράφεται η Συμφωνία. Επομένως, είναι συμφωνίες, που στο όνομα της ανταγωνιστικότητας, απαιτούν φθηνή εργατική δύναμη και ως εκ τούτου, έχουν αρνητικά αποτελέσματα, τόσο για τους εργαζόμενους και τα λαϊκά στρώματα όσο και για τους καταναλωτές.

Όσον αφορά, τώρα, στη Δημοκρατία και τα ανθρώπινα δικαιώματα, τα οποία υποτίθεται ότι υπερασπίζονται, είναι γνωστό σε όλους, είναι κοινός τόπος, δηλαδή, «δεν κομίζουμε γλαύκας εις Αθήνας» ότι όλα αυτά υποχωρούν μπροστά στον υπέρτερο στόχο, που είναι η κερδοφορία του Κεφαλαίου. Όπως, για παράδειγμα, όταν αναφέρονται στο δημόσιο συμφέρον, ουσιαστικά, μιλούν για το συμφέρον των επιχειρηματικών ομίλων, όπως, όταν αναφέρονται στο εθνικό συμφέρον, αναφέρονται στο συμφέρον της αστικής τάξης κάθε χώρας. Έχουμε εδώ διάφορα που στηρίζουν αυτό, που λέμε. Λέει «*η ανταγωνιστικότητα των επιχειρήσεών τους στις διεθνείς αγορές*». Τι είναι η ανταγωνιστικότητα; Τι βιώνουμε στο όνομα της ανταγωνιστικότητας στη χώρα μας; Το τσάκισμα μισθών, το τσάκισμα συντάξεων, το τσάκισμα εργατικών δικαιωμάτων – με τελευταίο το απεργιακό δικαίωμα – και βέβαια, αντίστοιχα συμβαίνουν και σε άλλες χώρες. Δεν είμαστε εμείς που πρωτοτυπούμε σε αυτά και μάλιστα, έχουν εφαρμοστεί και πριν σε άλλες χώρες από εμάς.

Γίνεται λόγος για τη γνωστή «βιώσιμη και αειφόρο ανάπτυξη». Τι είναι η βιώσιμος και αειφόρος ανάπτυξη, σε συνθήκες καπιταλισμού; Η αειφορία της κερδοφορίας του Κεφαλαίου, δεν υπάρχει κάτι άλλο, που να εννοείται, πίσω από αυτούς τους όρους της βιώσιμης και αειφόρου ή και δίκαιης ανάπτυξης, όπως προβάλλεται από την Κυβέρνηση. Η μεν Κυβέρνηση χρησιμοποιεί τη «δίκαιη ανάπτυξη», η δε Αντιπολίτευση, η Νέα Δημοκρατία, χρησιμοποιεί την «αειφόρο και τη βιώσιμη ανάπτυξη». Ουσιαστικά ταυτόσημοι όροι, που ένα και μοναδικό στόχο έχουν, τη στήριξη της κερδοφορίας του Κεφαλαίου.

«Απελευθέρωση εμπορευματικών συναλλαγών». Ποιος ευνοείται από την απελευθέρωση των εμπορευματικών συναλλαγών; Ο ισχυρότερος. Και βέβαια, εμάς – και όταν λέω «εμάς», εννοώ τους εργαζόμενους και τα λαϊκά στρώματα – δεν μας ενδιαφέρουν οι ενδοκαπιταλιστικοί ανταγωνισμοί, διότι είναι γνωστό ότι στην περίπτωση αυτή ο ισχυρότερος ωφελείται από την απελευθέρωση. Δηλαδή, ο πιο ισχυρός λύκος ευνοείται έναντι του ασθενέστερου λύκου. Για μας, όμως, δεν έχει σημασία, αν είναι ασθενής ή ισχυρός ο λύκος. Ο λύκος είναι λύκος. Επομένως, αυτός που την πληρώνει σε τελευταία ανάλυση είναι ο λαός κάθε χώρας, που συμμετέχει σε τέτοιου είδους συμφωνίες.

Η «Καινοτομία». Ποιος δεν θέλει την καινοτομία; Αλλά πώς αξιοποιείται η καινοτομία, στις σύγχρονες συνθήκες της καπιταλιστικής οικονομίας; Για τη μεγιστοποίηση της κερδοφορίας του Κεφαλαίου, που αυτό συνεπάγεται αύξηση των ωρών εργασίας των εργαζομένων, σε άθλιες συνθήκες, ενώ αντίθετα θα μπορούσε με την πρόοδο της επιστήμης και της τεχνολογίας, ο εργαζόμενος να δουλεύει λιγότερες ώρες, σε συνθήκες υγιεινής και ασφάλειας και να μπορεί με αυτά, που παίρνει, να καλύπτει όλες τις σύγχρονες ανάγκες του.

Άρα, λοιπόν, η καινοτομία σε συνθήκες καπιταλισμού δεν διαχέεται στην κοινωνία, γιατί αν γινόταν διάχυση της προόδου και της καινοτομίας, θα είχαμε τα αποτελέσματα, που σας είπα προηγούμενα. Η καινοτομία στις συνθήκες αυτές αξιοποιείται μόνο και μόνο για να αυξάνεται η κερδοφορία του Κεφαλαίου. Άρα, λοιπόν, είναι φανερό ότι τέτοιου είδους συμφωνίες, που στηρίζονται πάνω στην ανισοτιμία, δεν μπορεί να είναι αποδεκτές από εμάς.

Εμείς θέλουμε διεθνείς σχέσεις που να στηρίζονται πάνω στην ισοτιμία, στο αμοιβαίο όφελος και βέβαια, όταν λέμε εμείς αμοιβαίο όφελος, εννοούμε αμοιβαίο όφελος των λαών, των εργαζομένων και των λαϊκών στρωμάτων και όχι της κάθε αστικής τάξης. Άρα, από αυτά που ανέφερα προηγούμενα είναι φανερό ότι καταψηφίζουμε αυτή τη Συμφωνία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Κύριε Πρόεδρε, εμείς υπερψηφίζουμε την Κύρωση της Εμπορικής Συμφωνίας μεταξύ Ευρωπαϊκής Ένωσης και της ομάδας των χωρών της Λατινικής Αμερικής θεωρώντας ότι είναι αμοιβαία επωφελής μια τέτοια ρύθμιση σχέσεων μεταξύ της Ευρωπαϊκής Ένωσης και μιας ιδιαίτερα ενδιαφέρουσας ομάδας και δυναμικής κρατών με ιδιαίτερα χαρακτηριστικά και βεβαίως, προβλήματα.

Δεν θα επαναλάβω καμία από τις πληροφορίες, που αναφέρθηκαν πριν από τους συναδέλφους, απλά να υπενθυμίσω ότι η θεσμική ρύθμιση σχέσεων και δη εμπορικών, νομίζω ότι πάντα και ειδικά, όταν περάσουν από σαράντα κύματα, όπως τέτοιου είδους συμφωνίες είναι σε όφελος κυρίως του πιο αδύναμου, διότι, ως γνωστόν ο ισχυρός μπορεί να επιβάλει τα συμφέροντά του με πολύ απλούστερο και ευκολότερο τρόπο, όταν έχει να κάνει με έναν πιο αδύναμο, όταν δεν έχει να κάνει με μια ομάδα κρατών και βεβαίως, όταν οι σχέσεις είναι αρρύθμιστες.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κύριε Υπουργέ, κυρίες και κύριοι συνάδελφοι καλούμαστε, ως μέλη της Επιτροπής Εθνικής Άμυνας και Εξωτερικών Υποθέσεων, να εξετάσουμε, να γνωμοδοτήσουμε σχετικώς και να στείλουμε τελικά προς Κύρωση στην Ολομέλεια μια ακόμα Συμφωνία Εμπορίου, από αυτές που κλίνουν ως Ευρωπαϊκή Ένωση σε τρίτες χώρες, εν προκειμένω με τη Δημοκρατία της Κολομβίας και τη Δημοκρατία του Περού. Όπως και σε άλλες προηγούμενες αντίστοιχες συνεδριάσεις μας θεωρώ σκόπιμο να επισημάνω για άλλη μια φορά πως αποτελεί κεντρική και συνειδητή πολιτική επιλογή της Ένωσης Κεντρώων να ενισχύσει την ευρωπαϊκή προοπτική και να στηρίζει με κάθε τρόπο την ευρωπαϊκή πορεία της χώρας μας.

Συμφωνίες Εμπορίου, όπως αυτή την οποία συζητάμε σήμερα, συνθέτουν και αποτελούν τελικά ένα από τα καλύτερα επιχειρήματά μας, το οποίο είναι και εξαιρετικά χρήσιμο για μας, στην Ένωση Κεντρώων, δηλαδή, κάθε φορά που καλούμαστε να εξηγήσουμε αυτή τη πολιτική μας θέση, πως ο ευρωπαϊκός είναι ο καλύτερος δρόμος για την Ελλάδα και πως η συμμετοχή στην Ευρωζώνη μας εξασφαλίζει μια θέση στον πυρήνα της Ευρώπης, όσες ταχύτητες και αν αναπτύξει τελικά η ευρωπαϊκή οικογένεια.

Θα μπορούσε η Ελλάδα να πετύχει μόνη της τέτοιες συμφωνίες; Σαφώς και δεν θα μπορούσε σε ένα κόσμο, που διαρκώς αντιμετωπίζει νέες ισχυρότερες προκλήσεις και ο οποίος εξαιτίας της τεχνολογίας είναι πιο διασυνδεδεμένος και πιο αλληλεξαρτώμενος από ποτέ. Κανένα κράτος δεν θα μπορούσε να σταθεί μόνο του, χωρίς να κληθούν οι πολίτες του να πληρώσουν κόστος αντίστοιχο με αυτό, που πληρώνουν οι Βορειοκορεάτες. Αυτή είναι μια αδιαμφισβήτητη αλήθεια, που όποιος δεν την λαμβάνει υπόψη του είναι εξ ορισμού γραφικός, ενώ στη τραγική περίπτωση που τύχει και κατέχει και θέση ευθύνης, θα έλεγα πως είναι και επικίνδυνος.

Η Ελλάδα μόνη της δεν θα είχε ποτέ πρόσβαση στα διαπραγματευτικά εργαλεία, που μπορούν να εξασφαλίσουν τόσο συμφέρουσες συμφωνίες. Δεν αποτελεί αντικείμενο της Επιτροπής μας το αν η ελληνική οικονομία έχει όντως τις προδιαγραφές, τις προϋποθέσεις, τη σταθερότητα, τις υποδομές, για να μπορέσει πράγματι να αξιοποιήσει το περιεχόμενο τέτοιων συμφωνιών ούτε και το αν τελικά αρκεί η κύρωση από το Ελληνικό Κοινοβούλιο, για να δημιουργηθούν οι συνθήκες εκείνες, που θα οδηγήσουν στο να πωλούνται τα ροδάκινα των αγροτών της Μακεδονίας στις αγορές της Κολομβίας και του Περού.

Σε κάθε περίπτωση, αυτό που έχει σημασία να θυμόμαστε είναι πως η συμμετοχή της χώρας μας σε αυτές τις συμφωνίες είναι, βεβαίως, το κρισιμότερο ζήτημα, αλλά δεν παύει να είναι απλά άλλο ένα από τα πολλά βήματα, που πρέπει να κάνουμε ως ελληνική οικονομία και ως Ελληνική Δημοκρατία, για να μπορέσουμε κάποια στιγμή να γευτούμε και τα καλά της συμμετοχής μας στο ευρώ. Έχει πολλά οφέλη η συμμετοχή μας στο ευρώ, ανεξαρτήτως από το αν οδηγηθήκαμε ως πολίτες αυτή τη στιγμή στο να αμφισβητούμε έντονα αυτό. Από τις χειρότερες επιπτώσεις της κρίσης ήταν ο κλονισμός της εμπιστοσύνης των πολιτών στο πολιτικό σύστημα και η απαξίωση των δημοκρατικών θεσμών, αφού το ευρώ έφτασε να μοιάζει εφιάλτης, ενώ θα έπρεπε να είμαι εργαλείο ανάπτυξης.

Αυτό, όμως, δεν αποδεικνύει πως είναι λάθος ο ευρωπαϊκός δρόμος, αλλά πως κάνουν λάθος αυτοί, που κρατάνε το τιμόνι. Οι πολιτικές που εφαρμόστηκαν είναι εκείνες, οι οποίες ευθύνονται που το ευρώ και η ευρωζώνη έφτασαν να μοιάζουν εργαλεία βασανιστηρίων για την Ελλάδα. Ο λόγος που αποφασίσαμε ως χώρα να συμμετέχουμε σε αυτό το μοναδικό στην ιστορία επίτευγμα, που ονομάζεται Ευρωπαϊκή Ένωση ήταν γιατί έτσι θα εξασφαλίζαμε και το μέλλον του ελληνικού λαού.

Μεταξύ άλλων προσβλέπαμε σε τέτοιες συμφωνίες, όπως είναι η σημερινή Συμφωνία, για να διεκδικήσουμε μερίδιο της παγκόσμιας αγοράς, με τους ευνοϊκότερους όρους και από θέση ισχύος.

Αυτό που θα ήθελα, όμως, να σχολιάσω, πριν ολοκληρώσω την εισήγησή μου είναι το εξής. Το πνεύμα που διέπει τις συμφωνίες αυτές, σύμφωνα με την Αιτιολογική Έκθεση, είναι η θεμελίωση των σχέσεων μεταξύ των κρατών, στο πλαίσιο της αποδοχής κοινών αρχών και αξιών, οι οποίες βασίζονται σε παραδοσιακούς πολιτιστικούς, ιστορικούς δεσμούς φιλίας και συνεργασίας. Συνεδριάζει, λοιπόν, σήμερα η Επιτροπή Εθνικής Άμυνας και Εξωτερικών Υποθέσεων της Ελλάδας, για να κυρώσει αυτή τη Συμφωνία με το Περού και την Κολομβία, την ίδια ώρα που ΝΑΤΟ, Ο.Η.Ε. και Ευρωπαϊκή Ένωση ασχολούνται με τη γειτονιά μας, με ένα από τα σημαντικότερα εθνικά μας θέματα.

Κι εμείς όχι μόνο τελούμε εν αγνοία, αλλά είμαστε και υποχρεωμένοι να ακούμε από τις τηλεοράσεις τον πιο αναποτελεσματικό διαπραγματευτή που πέρασε ποτέ από την ιστορία των Ηνωμένων Εθνών να λέει άλλα τη μία και άλλα την άλλη και να μας καλεί να δεχθούμε την παράδοση της λέξης «Μακεδονία», παρουσιάζοντάς μας ως δήθεν σοβαρό επιχείρημα, δήθεν σοβαρού ανθρώπου, πως την έχουμε παραδώσει, ήδη, την Μακεδονία βασιζόμενος στο δυστυχές γεγονός πως αυτή περιέχεται στην προσωρινή ονομασία των Σκοπίων. Άμα θεωρεί ο κ. Νίμιτς – αυτό είναι το σχόλιό μας – πως έχουμε, ήδη, παραδώσει το όνομα και πως έχουμε, ήδη, χάσει την Μακεδονία, τότε τι θέλει από εμάς; Προς τι αυτές οι διαπραγματεύσεις;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε, κύριε Σαρίδη, αλλά είστε κι εσείς τώρα εκτός θέματος. Έγινε και προηγουμένως μια τέτοια αναφορά και σας λέω ότι θα έχουμε πλήρη ενημέρωση της Βουλής, όταν έρθει η σωστή ώρα.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, στο πνεύμα ακριβώς που σας ανέλυσα, της Αιτιολογικής Έκθεσης, θα λειτουργήσω.

Εάν με αφήσετε να τελειώσω, θα δείτε ότι δεν είμαι εκτός θέματος, επειδή αναφέρομαι στο όνομα «Μακεδονία», γιατί προσπαθώ με αυτό τον τρόπο να συνδέσω το τι συνεργασία θα έχουμε στο μέλλον με αυτούς τους ανθρώπους και αν θα έχουμε τη συνεργασία, όπως ακριβώς την περιγράφει το πνεύμα της Αιτιολογικής Έκθεσης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Σαρίδη, είπατε την άποψή σας που είναι σεβαστή και θα πρέπει τώρα να μας πείτε, τι ψηφίζετε για το νομοσχέδιο και να προχωρήσουμε.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Μα, μόνο από αυτά, τα οποία ακούσατε, καταλαβαίνετε ότι είμαστε θετικοί προς την κύρωση της συγκεκριμένης Συμφωνίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καραγιάννης.

ΙΩΑΝΝΗΣ ΚΑΡΑΓΙΑΝΝΗΣ: Η πρώτη ανάγνωση της Συμφωνίας φέρει θετικό πρόσημο ειδικά, για τις προοπτικές εξωστρέφειας που ανοίγει για τα ελληνικά προϊόντα. Η Λατινική Αμερική δεν αποτελούσε ποτέ σοβαρό εξαγωγικό στόχο, παρόλο, ότι υπήρχαν προοπτικές για τα αγροτικά μας προϊόντα. Δεν ξέρω, όμως, εάν οι υπάρχοντες φορείς εξωστρέφειας και η οικονομική μας διπλωματία με τα προβλήματα, που έχει, μπορεί να στηρίξει αυτή την προοπτική.

Παρόλα αυτά, καταγράφεται θετικά στη Συμφωνία η προστασία των γεωγραφικών ενδείξεων των προϊόντων μας, ειδικά της φέτας, κάτι το οποίο δεν συνέβη με άλλες συμφωνίες της Ευρωπαϊκής Ένωσης, κυρίως, με την Νότια Αφρική και τον Καναδά.

Να θυμίσω ότι η Ευρωπαϊκή Ένωση στις δύο αυτές συμφωνίες – αναφέρομαι στην SADC της Νότιας Αφρικής και της CETA – αφαίρεσε από τα 232 ΠΟΠ ελληνικά προϊόντα, τη φέτα.

Έτσι, δίνεται η δυνατότητα στην Νότιο Αφρική και στον Καναδά να πωλούν λευκά τυριά άλμης με την ένδειξη φέτα. Είναι ζητήματα διαχείρισης και νομίζω ότι θα πρέπει να γίνει μια μεγαλύτερη κουβέντα πάνω σε αυτό, αλλά νομίζω εκείνα, τα οποία θα πρέπει να προσέχουμε ως ψιλά γράμματα των αντίστοιχων συμφωνιών από τη μεριά της Ευρωπαϊκής Ένωσης, είναι δυο λέξεις, οι οποίες δεν ελήφθησαν υπόψη ή δεν παλεύτηκαν ή δεν έγιναν κατανοητές στην περίπτωση της φέτας, είναι η λέξη της «γενικότητας» των προϊόντων, το «generic» και το δεύτερο, το πόσο δημιουργούνται κεκτημένα δικαιώματα. Αναφέρομαι στα «grandfatherings» των συμφωνιών.

Νομίζω ότι πίσω από κάθε συμφωνία της Ευρωπαϊκής Ένωσης κρύβονται αυτές οι δύο λέξεις, οι οποίες καθιστούν τη φέτα, κοινή – άρα, κοινής ονομασίας σε όλες τις χώρες που παράγουν λευκά τυριά άλμης – και κεκτημένα δικαιώματα σε όσους μετά από κάποιο χρόνο, ιδίως από το 1950, παρήγαγαν αντίστοιχα προϊόντα.

Επίσης, μια επιφύλαξη έχει να κάνει με τους καταλόγους των εν λόγω διαπραγματεύσεων, κάτι το οποίο το εντοπίσαμε στη Συμφωνία Ευρωπαϊκής Ένωσης - Κίνας. Αναφέρομαι στο τι έχει καταχωρηθεί σαν trademarks και θα ήθελα να ακούσω, κύριε Υπουργέ, πού βρίσκεται αυτή η ιστορία και το κρασί της Σάμου, τα οποία έχουν κατοχυρωθεί σαν trademarks κινέζικα, τι έχουμε κάνει στην κατεύθυνση αυτή, ώστε να αφαιρεθούν από τους αντίστοιχους καταλόγους; Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατρούγκαλος.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ευχαριστώ, κύριε Πρόεδρε, να ευχηθώ και εγώ σε όλους καλή χρονιά, τα καλύτερα για όλους και για την πατρίδα μας.

Η Συμφωνία αυτή πράγματι έχει θετικό πρόσημο, τόσο σε ό,τι αφορά στις διμερείς μας σχέσεις με τις αντίστοιχες χώρες όσο και τη γενικότερη διμερή πολιτική, που ασκεί η Ευρωπαϊκή Ένωση, στην περιοχή. Πρόκειται για χώρες, που έχουν σημαντικές ομοιότητες ως προς την πολιτική τους πορεία με την Ελλάδα και χώρες, όπου το όνομα «Ελλάδα» είναι ιδιαίτερα αγαπητό. Ξέρετε ότι ο Μπολιβάρ, ο Απελευθερωτής, ίδρυσε την Μεγάλη Κολομβία, στις 7 Δεκεμβρίου του 1821, σαν αποκορύφωμα ενός απελευθερωτικού αγώνα, ο οποίος, σε μεγάλο βαθμό, ήταν παράλληλος με τον δικό μας. Ολοκληρώθηκε το 1824, όταν στις αρχικές χώρες – Κολομβία, Ισημερινό, Παναμά, Βενεζουέλα – προστέθηκε και το Περού. Είναι λίγο γνωστό ότι ο Λόρδος Βύρωνας ταλαντευόταν, αν θα επισκεφτεί, για να βοηθήσει τη διαδικασία εθνογένεσης στην Νότια Αμερική ή στην Ελλάδα. Στη συνέχεια – λόγω του ότι αυτές οι χώρες ήταν στην Αμερικανική επιρροή και είχαν αυταρχικά και διδακτορικά καθεστώτα – και η πολιτική ιστορία ακολούθησε ανάλογους δρόμους με αυτούς της Ελληνικής Δημοκρατίας.

Πέραν τούτου, είναι χώρες που έχουν μεγάλη αγάπη για την Αρχαία Ελλάδα, αλλά και για τη Νεότερη, χώρες, επομένως, που κατεξοχήν θα μπορούσαμε να βρούμε εύφορο έδαφος για την ανάπτυξη και των οικονομικών σχέσεων, που παραμένουν όμως σε πολύ χαμηλά επίπεδα. Οι συνθήκες είναι ιδιαίτερα ώριμες για την ανάπτυξη παρόμοιων οικονομικών σχέσεων. Πρώτα – πρώτα, έχουμε σημαντική ανάπτυξη των μεσαίων τάξεων στις χώρες αυτές και των αντίστοιχων καταναλωτικών συνηθειών. Η απόσταση δεν είναι σε συνθήκες παγκοσμιοποίησης επαρκής όρος, για να θεωρήσουμε ότι δεν αποτελούν δυνητικά σημαντικές αγορές. Να σας πω ότι δεν είναι μόνο οι ισπανικές επιχειρήσεις, που δραστηριοποιούνται. Αυτό είναι αυτονόητο. Υπάρχουν βαθείς δεσμοί, πολιτιστικοί, πολιτικοί, οικονομικοί ανάμεσα στην Ιβηρική χερσόνησο και την Λατινική Αμερική.

Στην πρόσφατη επίσκεψή μου, μου έκανε εντύπωση η σημαντική δραστηριοποίηση τουρκικών εταιριών, που δεν έχουν κανένα από τα συγκριτικά πλεονεκτήματα, που θα μπορούσαν να έχουν οι ελληνικές επιχειρήσεις. Γι' αυτό τον λόγο και πήγα το προηγούμενο φθινόπωρο και θα επαναλάβω αντίστοιχες προσπάθειες, να ανοίξουμε – όσο μπορούμε – στο επίπεδο της οικονομικής διπλωματίας τις αγορές αυτές και προφανώς σε αντίστοιχο επίπεδο προσπαθούμε να εμβαθύνουμε πολιτικά τις διμερείς μας σχέσεις. Η πρόσφατη επίσκεψη της Υπουργού Εξωτερικών της Κολομβίας στην Ελλάδα, που πρόκειται να ανταποδοθεί από τον κ. Κοτζιά εντάσσεται στην κατεύθυνση αυτή.

Επίσης, να σας πω ότι είναι ιδιαίτερα προβληματικό και θα πρέπει να αποφεύγεται – ευτυχώς, από μία μόνο πλευρά το άκουσα, μεμονωμένη και ατυχή – η Κολομβία να ταυτίζεται αποκλειστικά και μόνο με το πρόβλημα των ναρκωτικών. Έχω ακούσει και από σοβαρούς πολιτικούς άνδρες – από γυναίκες δεν το έχω ακούσει, προς τιμήν σας – να ταυτίζεται η Κολομβία με τον Εσκομπάρ.

Η Κολομβία είναι μια πολύ δυναμική χώρα, όχι μόνο στο επίπεδο το οικονομικό. Να σας πω ότι στο δικό μου τομέα ειδίκευσης, η νομολογία του Συνταγματικού Δικαστηρίου της Κολομβίας για τα κοινωνικά δικαιώματα είναι μαζί με την αντίστοιχη νομολογία του Συνταγματικού Δικαστηρίου της Νότιας Αφρικής στην πρώτη γραμμή καινοτομίας και κατοχύρωσης δικαιωμάτων, σε μια χώρα που έχει μεγάλες ανισότητες και που περισσότερο απ' ότι, ας πούμε, στις ευρωπαϊκές αγορές είναι χρήσιμη μια παρόμοια κατεύθυνση των δικαστηρίων.

Πρέπει, λοιπόν, να ανταποδίδουμε την εκτίμηση και το σεβασμό στις δημοκρατίες αυτές, που παραδοσιακά αποδίδουν στην Ελληνική Δημοκρατία και στο λαό μας και να αποφεύγουμε οποιοδήποτε υποτιμητικό χαρακτηρισμό, γιατί ουσιαστικά δεν αποδίδει περιφρόνηση στις χώρες αυτές. Εμάς υποτιμά, όταν τις χρησιμοποιούμε, για τον απλό λόγο ότι είναι εκτός τόπου, εκτός πραγματικότητας και προφανώς, εκτός του κλίματος, που πρέπει να έχουν οι σχέσεις μας. Επαναλαμβάνω ότι αυτό αναφέρεται αποκλειστικά και μόνο στην μοναδική ατυχή παρόμοια ομιλία που άκουσα. Όλο το Ελληνικό Κοινοβούλιο, η Ελληνική Πολιτεία είναι σταθερά προσανατολισμένη στην ανάπτυξη παρόμοιων καλών σχέσεων.

Η Συμφωνία αυτή καθεαυτή, όπως αναπτύχθηκε και από τους δύο Εισηγητές – και δεν θέλω να αναφερθώ σε επιμέρους χαρακτηριστικά – είναι μια Μεικτή Συμφωνία, νέου τύπου, από αυτές που δεν αναφέρονται μόνο στο εμπόριο, αλλά και σε γενικότερα χαρακτηριστικά συνεργασίας με έμφαση στη Δημοκρατία, στο Κράτος Δικαίου και στα δικαιώματα.

Δεν έγινε δυνατόν να υπογραφεί από τον Ισημερινό και από τη Βολιβία, που είναι οι άλλες δύο χώρες των Άνδεων, ακριβώς γιατί αυτές είχαν έναν κοινωνικότερο προσανατολισμό, που στη σημερινή φάση ανάπτυξης των οικονομικών σχέσεων και του προσανατολισμού που έχει η Ευρωπαϊκή Ένωση, δεν έγιναν δεκτά επιχειρήματα, που κι εμείς θα τα καλοδεχόμασταν, για να είμαι απολύτως ειλικρινής. Παρόλα αυτά, αποτελεί μια θετική συμφωνία, που προωθεί τα συμφέροντα των χωρών και της Ευρωπαϊκής Ένωσης που ανέφερα και όπως πολύ σωστά ανέφερε η Εισηγήτρια και ο Ισημερινός προσανατολίζεται να ενταχθεί σ' αυτή.

Επειδή όλα τα πληροφοριακά στοιχεία ουσιαστικά αναπτύχθηκαν, θα απαντήσω σε ερωτήματα που τέθηκαν. Καταρχήν, ως προς το τι θετικά μπορούν να προσδοκούν οι ελληνικές επιχειρήσεις ενόψει του αυτονόητου γεγονότος ότι κατόπιν της Συμφωνίας η δασμολογική προστασία σε ορισμένα προϊόντα, κυρίως αγροτικά, πρόκειται να είναι μειωμένη. Εδώ πρέπει να προσεχθεί κάτι, που αναφέρθηκε και από την Εισηγήτρια, ότι έχουμε συγκεκριμένη προστασία γεωγραφικού προσδιορισμού, για μια σειρά από κύρια ελληνικά προϊόντα, όπως είναι το ούζο, όπως είναι οι ελιές Καλαμών. Τέσσερις τουλάχιστον γεωγραφικοί προσδιορισμοί προστατεύονται. Περαιτέρω, για τους λόγους που προανέφερα, είναι ιδιαίτερα ευοίωνες οι προοπτικές για προϊόντα επεξεργασμένα αγροτικής προέλευσης, όπως τα ροδάκινα, τα οποία έχουν σημαντικές προοπτικές αγορών στην περιοχή και ειδικευμένους τομείς τριτογενούς τομέα, όπως είναι ο ναυτιλιακός εξοπλισμός ή τα χημικά. Επίσης, οι κατασκευαστικές μας εταιρείες έχουν σημαντικές προοπτικές πρόσβασης στην περιοχή.

Τέθηκε ένα ερώτημα σε σχέση με τη συνέχεια. Είναι προφανές ότι οι συμφωνίες θέτουν το ρυθμιστικό πλαίσιο των σχέσεων των κρατών ή της Ευρωπαϊκής Ένωσης και των αντίστοιχων χωρών. Αυτό που προσπαθούμε να κάνουμε στο επίπεδο της οικονομικής διπλωματίας είναι να φέρουμε σε επαφή τους ιδιωτικούς τομείς των δύο περιοχών, που επιθυμούν τη συνεργασία.

Προφανώς, ο βαθμός αποτελεσματικότητας αυτής της προσπάθειας ελέγχεται. Αυτό που έχω να σας πω εγώ είναι ότι σε ό,τι αφορά στην παρούσα Κυβέρνηση, το προωθούμε με συστηματικότητα, με συνεργασία των δύο συναρμόδιων Υπουργείων, Οικονομίας και Εξωτερικών και τις Enterprise Greece και ελπίζουμε ότι θα υπάρχουν πιο απτά αποτελέσματα στο μέλλον.

Ως προς τις αναφορές, γενικότερα, που έγιναν από το κ. Θεοχαρόπουλο για την ευρωπαϊκή προοπτική, επειδή τέθηκε και μολονότι είναι ελαφρώς εκτός θέματος, θέλω να πω τα εξής. Προφανώς η γενικότερη εμβάθυνση της Ευρωπαϊκής Ένωσης αποτελεί και δική μας επιλογή. Προϋπόθεση, όμως, για να υπάρξει αυτή, είναι να ενισχυθεί ο δημοκρατικός χαρακτήρας της Ευρωπαϊκής Ένωσης και ο κοινωνικός της χαρακτήρας. Ακριβώς γι’ αυτό τον λόγο συμμετέχουμε πρωταγωνιστικά στη συζήτηση, που έχει ξεκινήσει με τις προτάσεις του Προέδρου Μακρόν, για τον εκδημοκρατισμό της οικονομικής πολιτικής, θεωρώντας ως αναγκαίο συμπλήρωμά της την εξισορρόπηση της κοινωνικής με την οικονομική της διάσταση.

 Επίσης, για να μην βγω εκτός χρόνου, επειδή τέθηκε με ιδιαίτερα ατυχή τρόπο από μία πλευρά, αλλά και από μία δεύτερη, το ζήτημα της διαπραγμάτευσης για το όνομα της γειτονικής Δημοκρατίας, να πω πρώτα - πρώτα ότι κανείς δεν μπορεί να μιλάει για μυστική διπλωματία, όταν οι στόχοι της διαπραγμάτευσης έχουν γίνει εντελώς ξεκάθαροι από την αρχή.

Τους επαναλαμβάνω, συνοπτικά. Να βρεθεί μία λύση για το όνομα, που δεν θα του επιτρέπει να είναι όχημα αλυτρωτισμού και να εξαλειφθούν και όλα τα στοιχεία αλυτρωτισμού από την πολιτική της γειτονικής χώρας, προς όφελος και των δύο χωρών, της σταθερότητας και της καλής γειτονίας στην περιοχή.

 Επίσης, τίποτα δεν έχει δοθεί. Δεν μπορεί να χρησιμοποιούνται, και μάλιστα, να διαστρέφονται δηλώσεις αξιωματούχων, όπως του κ. Νίμιτς ή άλλων εκπροσώπων της άλλης πλευράς. Η διαπραγμάτευση είναι ανοιχτή, παρέχει παράθυρο ευκαιρίας, σε καμία περίπτωση δεν είναι δεδομένο το αποτέλεσμά της και πολύ λιγότερο δεν υπάρχει αυτή τη στιγμή ένα αποτέλεσμα. Όταν υπάρξει οποιαδήποτε πρόοδος, προφανώς θα ενημερωθεί και η Βουλή και πάνω από όλα ο ελληνικός λαός.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Υπουργό. Θα ήθελα να προσθέσω σε αυτά που είπατε για την Κολομβία, ειδικά. Υπήρξα επί πολλά χρόνια επισκέπτης Καθηγητής στο Πανεπιστήμιο Χαβεριάνα, της Μπογκοτά όπου έκανα και σεμινάρια σε δικαστές της Κολομβίας. Πραγματικά μου έκανε εντύπωση αυτό που είπατε – και μπορώ να το επιβεβαιώσω και να το επαυξήσω – ότι ο νομικός πολιτισμός και κυρίως, το δημόσιο δίκαιο στην Κολομβία, είναι εξαιρετικός.

 Να προσθέσω δε ότι η διαδικασία εκδημοκρατισμού της χώρας, η οποία τελειώνει ελπίζουμε τώρα με τη συμφωνία, που έγινε πέρυσι, ξεκίνησε μετά από μία μεγάλη επίθεση ανταρτών στο Palais de Justice, στο κτήριο του Συνταγματικού Δικαστηρίου της Μπογκοτά, το 1985 στην οποία σκοτώθηκαν 100 άτομα, μεταξύ των οποίων και τα μισά μέλη του Συνταγματικού Δικαστηρίου.

Αυτό ξεκίνησε μία διαδικασία διαπραγματεύσεων – και μυστική τότε, βέβαια, μεταξύ της Φάρκ και του Κράτους – και η οποία μετά από μία μεγάλη διαδικασία οδήγησε σε αυτό, που τώρα ελπίζουμε ότι πρόκειται να επικρατήσει, μια ειρηνική κατάσταση στην Κολομβία. Επομένως, έχετε απολύτως δίκιο οι δικαστές και υπέφεραν στην Κολομβία και αποτελούν νομίζω ένα από τα πιο σημαντικά κομμάτια του νομικού και του Κοινοβουλευτικού πολιτισμού στη χώρα εκείνη.

Λοιπόν, οι θέσεις των κομμάτων, όπως εκφράστηκαν, είναι ΣΥΡΙΖΑ, Νέα Δημοκρατία, ΑΝΕΛ, Ένωση Κεντρώων και Ποτάμι υπέρ του νομοσχεδίου, η Δημοκρατική Συμπαράταξη ψήφισε «επιφύλαξη», Χρυσή Αυγή και ΚΚΕ ψήφισαν «κατά».

Επομένως, το νομοσχέδιο του Υπουργείου Εξωτερικών «Κύρωση της Συμφωνίας Εμπορίου μεταξύ της Ευρωπαϊκής Ένωσης και των Κρατών Μελών της, αφενός, και της Κολομβίας και του Περού, αφετέρου, μετά των συνημμένων σ’ αυτήν Παραρτημάτων» γίνεται δεκτό επί της αρχής, κατ’ άρθρον, στο σύνολό του, κατά πλειοψηφία.

Σας ευχαριστώ πολύ.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βαγιωνάκη Ευαγγελία, Δέδες Ιωάννης, Δουζίνας Κωνσταντίνος, Εμμανουηλίδης Δημήτριος, Καββαδία Ιωαννέτα, Καραγιάννης Ιωάννης, Κυρίτσης Γεώργιος, Μπαλλής Συμεών, Μπαλτάς Αριστείδης, Ντζιμάνης Γεώργιος, Στέφος Ιωάννης, Τριανταφύλλου Μαρία, Αναστασιάδης Σάββας, Κεδίκογλου Συμεών (Σίμος), Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Λοβέρδος Ανδρέας, Κανέλλη Λιάνα, Τάσσος Σταύρος και Κατσίκης.

Τέλος και περί ώρα 11.15΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**